Criza natalității în Italia. Cu un milion mai puțini italieni în 2023
- Iuliu Vlădescu
- 13 mai 2024, 11:32
Repornirea natalității nu este o problemă doar pentru Italia, ci este mai presus de toate o problemă europeană. Italia este țara în care rata fertilității este printre cele mai scăzute din Europa, dar și țara cu cele mai vârstnice persoane de pe continent, potrivit Euronews.
Criza nașterilor în Italia
Criza nașterilor se află în centrul programului guvernului condus de Giorgia Meloni și este, de asemenea, una dintre principalele teme politice ale campaniei electorale pentru alegerile europene ale formațiunii Fratelli d'Italia.
Statele Generale ale Natalității, ajunse la a patra ediție, au aprins din nou lumina reflectoarelor asupra a ceea ce a fost descrisă drept o urgență națională. Vineri a intervenit și Papa Francisc.
În timpul evenimentului de joi, unele colective studențești au manifestat împotriva Guvernului pentru politicile sale anti-avort.
Studenți vs. Meloni
Ministrul familiei Eugenia Maria Roccella nu și-a ținut discursul. Gigi De Palo, organizatorul evenimentului, a explicat pentru "Euronews" că în spatele inițiativei se află Fundația, nu guvernul. La scurt timp după aceea, au sosit mesaje de solidaritate față de Roccella de la premierul Giorgia Meloni și de la președintele Sergio Mattarella.
Vineri după-amiază, colective studențești au mărșăluit pe străzile Romei împotriva Guvernului Meloni. În timpul protestului, unii manifestanți au ars programul "educare pentru relații" al ministrului educației, Giuseppe Valditara. "Urlăm pentru toate femeile care nu mai au voce", au strigat protestatarii.
Câți copii are o femeie din Italia
De pe scenă, experții spun că dacă tendința va continua, ar putea fi cu până la un milion de italieni mai puțini în 2030. Potrivit ISTAT, numărul mediu de copii pe femeie s-a redus de la 1,24 în 2022 la 1,2 în 2023.
Cu tot mai puțini tineri, riscurile pentru sistemele de sănătate și securitate socială cresc. În 2023, guvernul a alocat până la un miliard de euro pentru măsuri de susținere a familiei și a natalității, dar pentru opoziție nu este suficient pentru a susține țara.
(Traducerea: Oana Avram, RADOR RADIO ROMÂNIA)